b'\n_START_ARTICLE_\nBall del Sant Crist de Salom\xc3\xb3\n_START_SECTION_\nEl Sant Crist de Salom\xc3\xb3: hist\xc3\xb2ria i llegenda\n_START_PARAGRAPH_\nEl Sant Crist de Salom\xc3\xb3 \xc3\xa9s el centre d\'una indestriable amalgama de relats a cavall de la llegenda i la hist\xc3\xb2ria, i impregna, al seu torn, la hist\xc3\xb2ria del poble i la seva realitat art\xc3\xadstica, associativa i cultural en l\'actualitat. Sovint, una cosa porta a l\'altra: el llinatge Nin, la Capella i el Ball del Sant Crist, cal Cadernal i gran part dels esdeveniments hist\xc3\xb2rics no es poden explicar fora d\'un context en qu\xc3\xa8 cada un \xc3\xa9s l\'anella d\'una mateixa cadena.\n_START_SECTION_\nLa llegenda\n_START_PARAGRAPH_\nLa llegenda explica que el mercader Josep Nin, un dels membres m\xc3\xa9s antics del llinatge Nin de Salom\xc3\xb3, va rescatar la Imatge d\'un Crist Crucificat que de temps immemorials retenia un comerciant musulm\xc3\xa0 a l\'Alger. Josep Nin havia decidit anar a comprar un carregament de blat al Magrib davant la fam que patia la comarca, colpida per un seguit de males collites causades per la sequera. En descobrir el Crucifix, Josep convert\xc3\xad el seu rescat en l\'objectiu prioritari. Aconseguit amb molt d\'esfor\xc3\xa7, fou portat a Salom\xc3\xb3 on, vistos els miracles i meravelles capa\xc3\xa7 d\'obrar, fou declarat sant patr\xc3\xb3 i protector del poble._NEWLINE_L\'adquisici\xc3\xb3 fou el resultat d\'un miracle. Mahomet, el mercader algeri\xc3\xa0, es negava a desprendre\'s de la Imatge, i sols va accedir a la venda a canvi del seu pes en plata. Per\xc3\xb2 la balan\xc3\xa7a s\'equilibr\xc3\xa0 aix\xc3\xad que es comptaren trenta monedes. Creient-se v\xc3\xadctima d\'una estafa adduint pr\xc3\xa0ctiques de bruixeria, Mahomet es negava a complir el tracte, ra\xc3\xb3 per la qual, Josep Nin va rec\xc3\xb3rrer a la just\xc3\xadcia del sold\xc3\xa0, que li don\xc3\xa0 la ra\xc3\xb3. Despr\xc3\xa9s de superar un darrer i desesperat intent de Mahomet per retenir el Crucifix, Josep Nin va embarcar-lo, juntament amb el blat, per emprendre el viatge de retorn a Salom\xc3\xb3, que feren en un sol dia. Desembarcaren a Altafulla i fou immediatament traslladat a l\'esgl\xc3\xa9sia de Salom\xc3\xb3._NEWLINE_Naixia l\'aur\xc3\xa8ola d\'una Imatge prodigiosa capa\xc3\xa7 d\'obrar els miracles m\xc3\xa9s inversemblants, i Salom\xc3\xb3 esdevingu\xc3\xa9 un important centre de devoci\xc3\xb3 i d\'atracci\xc3\xb3 de pelegrins. Procedien, sobretot, de les comarques del Pened\xc3\xa8s i del Camp de Tarragona, en especial, dels pobles costaners. El fervor religi\xc3\xb3s que desvetll\xc3\xa0 la imatge es reflect\xc3\xad en nombroses romeries que tenien per objectiu la veneraci\xc3\xb3 de la Imatge.\n_START_SECTION_\nLa hist\xc3\xb2ria\n_START_PARAGRAPH_\nEl Ball del Sant Crist \xc3\xa9s una barreja d\'episodis llegendaris i fets hist\xc3\xb2rics, essent gaireb\xc3\xa9 impossible de distingir la fina l\xc3\xadnia que els separa. Aix\xc3\xb2 no obstant, nombrosa documentaci\xc3\xb3 d\'arxiu prova l\'exist\xc3\xa8ncia del llinatge Nin i la seva vinculaci\xc3\xb3 amb el Sant Crist de Salom\xc3\xb3 i tot el que el rodeja._NEWLINE_Miquel Aymam\xc3\xad afirma que Josep Nin atorg\xc3\xa0 testament el diumenge, 29 de juliol de 1607, en el qual, decideix demanar al bisbe de Barcelona el perm\xc3\xads per a instal\xc2\xb7lar un pante\xc3\xb3 familiar prop del Sant Crist, i promet d\'alimentar una ll\xc3\xa0ntia perp\xc3\xa8tua amb l\'oli de les seves collites. Malgrat que aquest document es va cremar amb la resta de registres parroquials, l\'any 1936, la documentaci\xc3\xb3 posterior demostra l\'acompliment d\'aquestes cl\xc3\xa0usules i en confirma la seva veracitat. L\'any 1707, Joan de Nin man\xc3\xa0 ser sepultat en el pante\xc3\xb3 dels seus avantpassats, situat a l\'esgl\xc3\xa9sia parroquial de Salom\xc3\xb3; i tanmateix, en la venda del patrimoni dels Nin als Fontanilles, l\'any 1709, s\'ordena per escrit: E s\xc3\xa0pia lo comprador que ultra de dits censos, delmes, taschas i altres c\xc3\xa0rrechs hage perp\xc3\xa8tuament de fer cremar, tant de dia com de nit, la ll\xc3\xa0ntia que \xc3\xa9s devant la Imatge del Sant Christo de la Capella que es troba edificada i constru\xc3\xafda en la Iglesia parrochial de dit lloch de Salam\xc3\xb3, aix\xc3\xad i de la manera que lo dit quondam (difunt) Joan de Nin y sos antecessors la han feta cremar de son oli propri, ara sia per obligaci\xc3\xb3, devoci\xc3\xb3 o altrament. Tamb\xc3\xa9 \xc3\xa9s una prova irrefutable l\'exist\xc3\xa8ncia d\'una capella provisional a l\'esgl\xc3\xa9sia de Salom\xc3\xb3 destinada al Sant Crist, segons documents de l\'Arxiu Dioces\xc3\xa0 de Barcelona._NEWLINE_A partir d\'aquestes dates \xe2\x80\x93segona meitat del segle XVI- el Crist de Salom\xc3\xb3 esdevingu\xc3\xa9 el centre neur\xc3\xa0lgic d\'una intensa activitat que es project\xc3\xa0 en diversos \xc3\xa0mbits. S\'institu\xc3\xafren capellanies, i es va fundar la "Confraria del Sant Crist de Salom\xc3\xb3", els estatuts de la qual foren aprovats pel bisbe de Barcelona, l\'any 1691._NEWLINE_Fou, probablement, a partir de les iniciatives de la Confraria, que es produ\xc3\xad una intensa activitat liter\xc3\xa0ria i art\xc3\xadstica. La tradici\xc3\xb3 popular es tradu\xc3\xad, en primer lloc, en la composici\xc3\xb3 d\'uns goigs en honor al Sant Crist. Els primers exemplars impresos daten de mitjan segle XVIII, i la gran demanda de qu\xc3\xa8 eren objecte va obligar a fer-ne moltes impressions: m\xc3\xa9s de 35 edicions fins ara. La lletra \xc3\xa9s un resum de la tradici\xc3\xb3 oral._NEWLINE_Aix\xc3\xad doncs, la literatura popular de tradici\xc3\xb3 oral de la llegenda es plasm\xc3\xa0 per escrit en els goigs, i m\xc3\xa9s tard fou adaptada per a ser representada com una obra dram\xc3\xa0tica del g\xc3\xa8nere dels "Balls Parlats": el "Ball del Sant Crist de Salom\xc3\xb3", escrit pel vallenc Marc Fuster entorn del 1840. L\'any 1843, el secretari de Salom\xc3\xb3, Josep Cardona, en va fer una c\xc3\xb2pia manuscrita, que \xc3\xa9s la versi\xc3\xb3 m\xc3\xa9s antiga conservada.\n_START_SECTION_\nEl Ball Parlat del Sant Crist de Salom\xc3\xb3\n_START_PARAGRAPH_\nEl ball parlat \xc3\xa9s un tipus d\'espectacle de carrer en el que convergeixen la dansa \xe2\x80\x93m\xc3\xbasica i coreografia- i els elements teatrals \xe2\x80\x93textos dramatitzats, escenografia i tramoia. El Ball del Sant Crist de Salom\xc3\xb3 \xc3\xa9s un ball parlat hagiogr\xc3\xa0fic, i posa en escena la narraci\xc3\xb3 del rescat del Crucifix pel mercader Josep Nin. Un narrador feia la presentaci\xc3\xb3 de la hist\xc3\xb2ria; a continuaci\xc3\xb3, els actors reprodu\xc3\xafen les escenes; l\'actuaci\xc3\xb3 es tancava amb el parlament del diable, la finalitat del qual era recaptar fons entre els espectadors. _NEWLINE_Les representacions tenen el seu inici a mitjan segle XIX i s\'anaven fent de forma intermitent, no menys d\'una vegada cada d\xc3\xa8cada, per\xc3\xb2 sense una regularitat fixada. Durant el segle XX, tenim not\xc3\xadcia de representacions els anys 1901, 1911, 1925, 1939, 1940, 1941, 1954 i 1965. Des de 1972, van adquirir l\'actual freq\xc3\xbc\xc3\xa8ncia anual. L\'any 1992, el Ball del Sant Crist fou representat al marc incomparable de la Catedral de Tarragona en els actes de commemoraci\xc3\xb3 del 900 aniversari de la Seu Metropolitana. Ha estat l\'\xc3\xbanica representaci\xc3\xb3 fora de Salom\xc3\xb3 al llarg de la seva hist\xc3\xb2ria m\xc3\xa9s que centen\xc3\xa0ria.\n_START_SECTION_\nEl text dramatitzat\n_START_PARAGRAPH_\nEl text d\'aquest espectacle d\'arrels medievals ha estat objecte de diverses versificacions, manuscrites o impreses, en catal\xc3\xa0 i tamb\xc3\xa9 en castell\xc3\xa0. La descrita estructura inicial an\xc3\xa0 canviant en el decurs dels anys. Una de les modificacions m\xc3\xa9s importants fou la composici\xc3\xb3 de moss\xc3\xa8n Mar\xc3\xa7al Mart\xc3\xadnez, rector de Salom\xc3\xb3, per a les representacions de 1940 i 1941. Sobre la base d\'aquesta versi\xc3\xb3, ell mateix n\xe2\x80\x99adapt\xc3\xa0 una altra, sensiblement redu\xc3\xafda en el nombre de quadres escenificats. Per mantenir la integritat del relat, hom va rec\xc3\xb3rrer al recurs d\'introduir uns cronistes narradors que intervenen a l\'inici de l\'obra, intercalen la seva pres\xc3\xa8ncia de forma intermitent, i la tanquen amb un ep\xc3\xadleg._NEWLINE_L\'estrena d\'aquesta versi\xc3\xb3 es produ\xc3\xad l\'any 1972, i formava part d\'una profunda revisi\xc3\xb3 estructural de l\'espectacle, a inst\xc3\xa0ncies de personalitats tan rellevants com Fabi\xc3\xa0 Puigserver i Iago Pericot, de l\'Institut del Teatre de Barcelona. Com hem dit, les representacions esdevenien anuals, els quatre primers diumenges de maig; l\'escena abandona el carrer i es trasllada al temple parroquial; es renova el vestuari i es modernitzen els recursos t\xc3\xa8cnics i la tramoia. La Generalitat de Catalunya va atorgar al Ball del Sant Crist la distinci\xc3\xb3 de Festa Tradicional d\'Inter\xc3\xa8s Nacional, l\'any 1999. M\xc3\xa9s recentment, l\'any 2010, la Generalitat de Catalunya va declarar el Ball del Sant Crist com a Festa patrimonial d\'inter\xc3\xa8s nacional._NEWLINE_En definitiva, all\xc3\xb2 m\xc3\xa9s destacable del Ball del Sant Crist, per a Salom\xc3\xb3, \xc3\xa9s que ha sabut mantenir una tradici\xc3\xb3 d\'arrel immemorial. I que per a fer-ho \xc3\xa9s capa\xc3\xa7 de mobilitzar m\xc3\xa9s d\'un centenar de persones \xe2\x80\x93supera la quarta part del cens- esdevenint, alhora, un component de cohesi\xc3\xb3 i d\'identificaci\xc3\xb3 de tot un poble, de promoci\xc3\xb3 i projecci\xc3\xb3 exterior contribuint a l\'enriquiment de la cultura catalana. Tots aquests atributs culturals fan del Ball del Sant Crist un focus de recepci\xc3\xb3 de visitants que agafen el relleu d\'aquelles antigues peregrinacions carregades d\'esperit religi\xc3\xb3s, essent un aut\xc3\xa8ntic aparador de Salom\xc3\xb3 a l\'exterior.'